یازماق کلمهسی حاقدا
اورتا تورکجهده یازماق آچماق آنلامیندادیر. یازیلسو چیچک*: آچیلسین چیچک. دئمک یاز (باهار) کلمهسیده بونونلا ایلگیلیدیر. او فصیلده گوللر چیچکلر آچیلار.
همن متنلرده یازماق - کتابت- کلمهسینین موعادیلی "بیتیمک"دیر. دیلیمیزده ایشلهنین پیتیک سؤزجویوده بیتیمکدن آلینیبدیر.
نسه، بونا فیکیرلشیردیم یازماق کلمهسینده بیر گؤزل استعاره وار. یازماق، آچماق، آچیقلاماق. ائله بیل بیر سؤز یازیلمایاندا داریسقال بیر آلاندا یالقیز قالیر. اما یازیلاندا آچیلیر، گئنیشلهنیر، باشقالارینا دا اونو گئنیشلندیرمک امکانی یارانیر. و توسعه (گئنیشلنمک) یازیدان باشلانیر، یاز قلمدن باشلانیر.
---
*- یاغا تورسو یاغمور یازیلسو چیچک
قوروموش ییغاچتین سالینسو کوژهک (قوتادغو بیلیک، بیت 118)
بو گونکو تورکجه: یاغیش یاغماغا داوام ائتسین، چیچک آچیلسین / قوروموش آغاجدان پرچم آسلانسین.
-
- 14/03/08
azb_Arab azb_Arab azb_Arab azb_Arab unk azb_Arab azb_Arab azb_Arab unk unk